Tomáš, Erik, minister práce, sociálnych vecí a rodiny SR (2023-12-07):
Vážený pán predsedajúci, kolegovia, kolegyne, dovoľte teda stručne uviesť návrh zákona. Návrh zákona sa predkladá v súvislosti s nárastom úrokových sadzieb pri úveroch na bývanie, vzhľadom ku ktorému sa zvyšuje finančné zaťaženie u domácností, ktoré majú uzatvorenú zmluvu o úvere na bývanie a v dôsledku tzv. refixácie úveru sa ich mesačná splátka zvyšuje. Viaceré domácnosti by mohli mať problém so zabezpečením dôstojnej životnej úrovne, resp. by mohli v dôsledku platobnej neschopnosti prísť o nehnuteľnosť zaťaženú úverom na bývanie. Na základe uvedených skutočností považuje ministerstvo za nevyhnutné prijať opatrenia zabezpečujúce pomoc týmto domácnostiam. Jedným z opatrení, ktoré ministerstvo v rámci svojej vecnej pôsobnosti navrhuje, je zavedenie príspevku na zvýšenú splátku úveru na bývanie ako novej štátnej sociálnej dávky, prostredníctvom ktorej bude štát oprávnenej osobe finančne prispievať na zvýšenú úhradu splátku úveru. Výška príspevku sa navrhuje ako 75 % zo zvýšenia splátky úveru na bývanie, najviac v sume 150 eur mesačne. Súčasne sa s prihliadnutím na možnosti štátneho rozpočtu a sociálno-ekonomickú situáciu v krajine navrhuje možnosť ustanoviť v zákone o štátnom rozpočte odlišnú výšku príspevku na príslušný rozpočtový rok. Návrh zákona stanovuje aj maximálnu hranicu výšky priemerného príjmu oprávnenej osoby a spoludlžníka, a to vo výške najviac 1,6-násobku priemernej nominálnej mesačnej mzdy zamestnanca v hospodárstve Slovenskej republiky zverejnenej Štatistickým úradom Slovenskej republiky za kalendárny rok, za ktorý sa posudzuje príjem. Zavedenie príspevku bude mať negatívny vplyv na rozpočet verejnej správy, ktorý sa prejaví už v roku 2023, a to potrebou navýšenia finančných prostriedkov na úpravu informačného systému Finančnej správy Slovenskej republiky v objeme 60-tisíc euro. V roku 2024 pôjde o potrebu navýšenia finančných prostriedkov v súvislosti s jeho zavedením v objeme cca 72,6 mil. eur. Z toho pohľadu údajov ministerstva financií a NBS cca 64 mil. eur na samotné poskytovanie príspevku. Ďalšie výdavky v roku 2024 súvisia s úpravou informačného systému ministerstva práce, sociálnych vecí a rodiny, personálnym zabezpečením výkonu agendy, ako aj materiálno-technickým zabezpečením poskytovania príspevku. Hneď v úvode chcem na túto skutočnosť zaregis... teda reagovať, pretože strana SaS urobila tlačovú besedu a chcem už aj strane SaS oznámiť podobne ako slovenskej verejnosti, že k 1. 1 končí na úradoch práce projekt pomoci odídencom z Ukrajiny, na ktorom pôsobí 260 ľudí a polovicu z nich ideme okamžite použiť na nový projekt splácania úverov, teda takmer 130 bude okamžite využitých, takže spomínané náklady nebudú také vysoké, ako predpokladá zákon, pretože spomínaní zamestnanci sú zamestnancami úradu práce a zároveň už majú svoje pracoviská a technické vybavenie a podobne. Ale, samozrejme, nejaké náklady si to postupne bude vyžadovať, jednak na platy a podobne. Ale máme, takto už vlastne vieme pružne proste použiť ľudí, ktorí pracujú na úradoch práce. V tých ďalších rokoch to bude závisieť všetko od prehodnocovania tých splátok a poskytovania pomoci, pretože zákon jasne ukladá, že pri schvaľovaní zákona o štátnom rozpočte sa bude táto bonifikácia prehodnocovať, tak to rovno na vysvetlenie kolegom zo SaS. Ďakujem pekne.